Curriebeker: Sharks druk sewe keer teen Pumas, maar ... | Maroela Media
Die Pumas-rugbyspan het 'n paar seisoene gelede die gebruik gehad om met rustyd truie te ruil. Van grys na pienk … en dit het hul teenstanders baie keer onkant betrap en vrugte afgewerp, want die Pumas het veral in die tweede helfte hul man behoorlik gestaan, en só ook 'n paar oorwinnings behaal.
Die Sharks het Vrydagaand in Durban rustyd met 31-3 in hul Curriebekerwedstryd voorgeloop en teen die einde met 45-10 gewen, wat beteken het dat die Pumas die tweede helfte met 7-14 ''verloor'' het.
Dit was verlede week dieselfde storie op Loftus Versfeld toe die Bulls rustyd met 21-0 voor was, maar hulle kon hul laaste kragmeting in die Superrugby Unlocked-reeks teen die Pumas net met 21-5 wen.
Die Sharks was Vrydagaand stukke beter as die Pumas en het verdien om te wen, al is vier van hul drieë met wurgrugby gedruk.
Die Sharks se instaankaptein, Jeremy Ward, het vroeg in die wedstryd die kraan oopgedraai toe hy 'n skop van Devon Williams afgestorm het en gaan druk het. Later het hy ook agter die doellyn 'n bal toegeval toe die Pumas nie die bal kon wegkry nie.
Dan het die oud-Bokvleuel Sbu Nkosi (hy het twee drieë gedruk) die bal van 'n afskop af uit die lug gepluk het en gaan druk. Later het hy ook 'n aangee van Williams onderskep en deurgenael vir sy tweede drie.
Die Sharks is besig om met 'n wurgpatroon, en die skopstewels van Sanele Nohamba en Curwin Bosch, die teenstanders in hul gebied vas te pen.
Kan hulle die Curriebeker só wen? Dis 'n moeilike vraag, want die tekens is daar, maar om dit genoeg gaan wees om die Bulle of WP (en selfs die Cheetahs en Leeus te troef) gaan nie so maklik wees nie.
Tog was daar genoeg opflikkerings in die eerste helfte teen die Pumas om genoeg moed te skep.
Punte: Sharks 45 (31): Drieë: Jeremy Ward (2), Sanele Nohamba, Kerron van Vuuren, Dylan Richardson, Sbu Nkosi (2). Doelskoppe: Curwin Bosch (5).